
REPUBLIKA E SHQIPËRISË

GJYKATA E LARTË

KOLEGJI ADMINISTRATIV
Nr. 31001-00715-2015  i Regj. Themeltar

Nr. 00-2022- 2701 i Vendimit (357)
VENDIM
 NË EMËR TË REPUBLIKËS
Kolegji Administrativ i Gjykatës së Lartë, me trup gjykues të përbërë nga gjyqtarët:

Asim VOKSHI
- Kryesues

Arbena AHMETI
- Anëtare

Gentian MEDJA
- Anëtar
sot më datë 17.10.2022 mori në shqyrtim në dhomë këshillimi çështjen administrative me nr. 31001-00715-2015 akti që i përket palëve :

PADITËS:


Agjencia Shtetërore e Kadastrës, (ish Prefekti Qarkut Tiranë)
I PADITUR:


Muharrem Caca
Person i Tretë: 
Agjencia Shtetërore e Kadastrës, Drejtoria Rajonale Tiranë (ish ZVRPP Tiranë)

Me pjesëmarrjen e:

Avokaturës së Shtetit 
OBJEKTI:
Deklarimin e pavlefshmërisë së plotë të aktit të marrjes së tokës në pronësi me nr. 258 datë 05.05.1996 në emër të familjes bujqësore të përfaqësuar nga Muharrem Caca dhe kthimi i sipërfaqes prej 22.000 m2, në pronësi shtet.
BAZA LIGJORE:
Neni 10 i Ligjit nr. 9948, datë 07.07.2008 “Për shqyrtimin e vlefshmërisë ligjore të krijimit të titujve të pronësisë mbi tokën bujqësore”, ndryshuar me Ligjin 58/2012, neni 115 e vijues të Kodit të Procedurës Administrative, neni 32 i Kodit të Procedurës Civile, Ligji nr. 33/2012, datë 21.03.2012 “Për regjistrimin e pasurive të paluajtshme”.
KOLEGJI ADMINISTRATIV I GJYKATËS SË LARTË,
pasi dëgjoi relatimin e paraqitur nga gjyqtari Asim Vokshi dhe diskutoi në dhomë këshillimi çështjen në tërësi,

VËREN:
I. Rrethanat e çështjes
1. Nga dosja gjyqësore rezulton se pas kërkesës së Vebi Bushi, Komisioni Vendor i Verifikimit të Titujve të Pronësisë pranë Prefektit të Qarkut Tiranë ka filluar procedimin administrativ për shqyrtimin e vlefshmërisë së Aktit të Marrjes së Tokës në Pronësi nr. 258 datë 05.05.1996, ku është shpërndarë 22.000 m2 tokë bujqësore në favor të familjes bujqësore me përfaqësues Muharrem Caca. Ngastra me emërtimin popullor “kodra e blinit’ e llojit arë me kufizimet; veri-#, lindje- rrugë, jug-liqen, perëndim-rrugë, aktualisht është regjistruar me nr. 220/3 pasurie, volume 5, faqe 20, ZK 1549 në ZVRPP Tiranë në emër të familjes bujqësore me përfaqësues Muharrem Caca.

2. Pas shqyrtimit administrativ ka rezultuar se familja bujqësore me përfaqësues Muharrem Caca nuk ka qenë e regjistruar në regjistrat e gjendjes civile të fshatit Dritas të Komunës Zall-Herr në datë 01.10.1992 dhe as ka kontribuar me tokë bujqësore në krijimin e ndërmarrjes bujqësore, ndaj nuk duhej të ishte subjekt përfitues i ligjit nr. 7501 datë 19.07.1991 “Për tokën” dhe akteve nënligjore në zbatim të tij dhe as duhej të trajtohej me tokë bujqësore nga Komisioni i Ndarjes së Tokës në fshatin Dritas Komuna Zall-Herr.

3. Në përfundim të këtij procedimi administrativ Komisioni Vendor i Verifikimit të Titujve të Pronësisë pranë Prefektit të Qarkut Tiranë, me vendimin nr. 70 datë 04.11.2013 ka vendosur shfuqizimin e plotë të Aktit të Marrjes së Tokës në Pronësi të familjes bujqësore përfaqësuar nga z. Muharrem Caca dhe kthimin e sipërfaqes prej 22.000 m2 në pronësi shtet.
4. Në këto kushte paditësi i është drejtuar gjykatës, me padinë objekt gjykimi, duke pretenduar, se pala e paditur ka përfituar pa të drejtë tokë dhe në kundërshtim me ligjin.

5. Gjykata Administrative e Shkallës së Parë  Tiranë, me vendimin nr. 162, datë 21.01.2014, ka vendosur: 
“Pranimin e padisë si të bazuar në ligj e në prova. Deklarimin e pavlefshmërisë së plotë të aktit të marrjes së tokës në pronësi me nr. 258 datë 05.05.1996 në emër të familjes bujqësore të përfaqësuar nga Muharrem Caca. Kthimin në pronësi të shtetit të pasurisë së paluajtshme me nr. 220/3, volumi 5, faqe 20, ZK 1549 me sipërfaqe 22.000 m2 e llojit arë, regjistruar në emër të familjes bujqësore me përfaqësues Muharrem Caca në ZVRPP Tiranë.”
5.1. Kjo gjykatë ka arsyetuar se: “Në datë 19.11.2013 Prefekti i Qarkut Tiranë i është drejtuar Gjykatës Administrative të Shkallës së Parë Tiranë me padinë objekt gjykimi. Ndërsa i padituri Muharrem Caca megjithëse i njoftuar rregullisht, nuk ka paraqitur as prapësime dhe as prova në raport me padinë objekt gjykimi, si dhe nuk ka marrë pjesë personalisht ose nëpërmjet një përfaqësuesi në seancën përgatitore dhe atë gjyqësore. Edhe personi i tretë ZVRPP Tiranë megjithëse e njoftuar rregullisht, nuk është paraqitur nëpërmjet një përfaqësuesi dhe as ka paraqitur prapësimet e saj lidhur me padinë objekt shqyrtimi.
5.2. Komisioni Vendor i Verifikimit të Titujve të Pronësisë pranë Prefektit të Qarkut Tiranë është organi kompetent për të verifikuar ligjshmërinë e titujve të pronësisë mbi tokën bujqësore, referuar neneve 7 dhe 8 të ligjit nr. 9948 datë 07.07.2008 “Për shqyrtimin e vlefshmërisë ligjore të krijimit të titujve të pronësisë mbi tokën bujqësore” i ndryshuar. Procesi administrativ për të shqyrtuar ligjshmërinë e AMTP nr. 258 datë 05.05.1996 është inicuar nga personi i interesuar Vebi Bushi dhe për pasojë e në respektim të neneve 47 dhe 51 të Kodit të Procedurave Administrative, Komisioni Vendor i Verifikimit të Titujve të Pronësisë pranë Prefektit të Qarkut Tiranë ka njoftuar Muharrem Caca për fillimin e këtij procedimi administrativ dhe më pas për vendimin e tij nr. 70 datë 04.11.2013.
5.3. Ky komision ka marrë informacion nga Komuna Zall-Herr, e cila me shkresën 1147 prot datë 05.12.2012 ka konfirmuar se asnjë nga personat Muharrem Caca, Resmi Caca, Sadete Kallari nuk figurojnë të regjistruar në regjistrat e zyrës së gjendjes civile në komunën Zall-Herr në datë 01.10.1992. Kjo për shkak se kjo familje bujqësore në atë moment kohor ka qenë e regjistruar në komunën Nikel (shiko certifikatën familjare të lëshuar nga ZGJC komuna Nikel).
5.4. Gjithashtu nga hetimi administrativ dhe ai gjyqësor nuk është provuar që familja bujqësore e përfaqësuar nga Muharrem Caca të ketë kontribuar duke dorëzuar tokë për themelimin e saj, në mënyrë që të trajtohej me tokë nga ristrukturimi i saj dhe të përfitonte sipas kritereve të Udhëzimit nr. 5 datë 25.05.1993 “Për zbatimin e VKM nr. 161 datë 08.04.1993”i cili në pikën 1 të tij përcakton se përfitojnë tokë vetëm familjet e atëhershme qytetare e pronare të tokës, sot me banim në të njëjtin qytet, toka e të cilave ka shërbyer për themelimin e ish kooperativave ose ish ndërmarrjeve bujqësore pranë qytetit. Meqenëse nuk ka ekzistuar asnjë prej dy kushteve për të përfituar nga ndarja e tokës bujqësore të ish ndërmarrjes bujqësore Zall-Herr, Komisioni Vendor i Verifikimit të Titujve të Pronësisë pranë Prefektit të Qarkut Tiranë bazuar në nenin 9 të ligjit nr. 9948 datë 07.07.2008 “Për shqyrtimin e vlefshmërisë ligjore të krijimit të titujve të pronësisë mbi tokën bujqësore” i ndryshuar ka shfuqizuar AMTP nr. 258 datë 05.05.1996 me të cilën kjo familje bujqësore ka përfituar 22.000 m2 tokë arë.
5.5. Gjykata çmon se pala e paditur ka përfituar tokë bujqësore në kundërshtim me kriteret ligjore të përcaktuara në nenin 5 të ligjit nr. 7501 datë 19.07.1991 “Për tokën” dhe me rregullimet nënligjore të përcaktuara në VKM nr. 230 datë 22.07.1991 “Për krijimin e komisioneve të tokës” sipas të cilit komisioni i tokës në fshat bën verifikimin e familjeve anëtare të kooperativës bujqësore dhe familjeve të tjera në bazë të gjendjes civile dhe përcakton sipërfaqen që i takon çdo familje, si dhe VKM nr. 452 datë 17.10.1992 “Për ristrukturimin e ndërmarrjeve bujqësore” sipas të cilit toka e ndërmarrjeve bujqësore ose njësive të tyre, t'u jepet në pronësi familjeve të ndërmarrjeve bujqësore sipas kritereve të përcaktuara në VKM nr. 255 datë 02.08.1991 “Për kriteret e ndarjes së tokës bujqësore” dhe për të dy rastet toka ndahet për familjet që kanë gjendje subjekti më 01.08.1991, duke llogaritur ndryshimet në numrin e pjesëtarëve të tyre deri më datë 01.10.1992”.

6. Gjykata Administrative e Apelit Tiranë, me vendimin nr. 2882, datë 08.07.2014 ka vendosur: 
“Lënien në fuqi të Vendimit të Gjykatës Administrative të Shkallës së Parë Tiranë, nr. 162 datë 21.01.2014.”
6.1. Kjo gjykatë ka arsyetuar se: “Gjykata çmon se pala e paditur ka përfituar tokë bujqësore në kundërshtim me kriteret ligjore të përcaktuara në nenin 5 të ligjit nr. 7501 datë 19.07.1991 “Për tokën” dhe me rregullimet nënligjore të përcaktuara në VKM nr. 230 datë 22.07.1991 “Për krijimin e komisioneve të tokës” sipas të cilit komisioni i tokës në fshat bën verifikimin e familjeve anëtare të kooperativës bujqësore dhe familjeve të tjera në bazë të gjendjes civile dhe përcakton sipërfaqen që i takon çdo familje, si dhe VKM nr. 452 datë 17.10.1992 “Për ristrukturimin e ndërmarrjeve bujqësore” sipas të cilit toka e ndërmarrjeve bujqësore ose njësive të tyre, t'u jepet në pronësi familjeve të ndërmarrjeve bujqësore sipas kritereve të përcaktuara në VKM nr. 255 datë 02.08.1991 “Për kriteret e ndarjes së tokës bujqësore” dhe për të dy rastet toka ndahet për familjet që kanë gjendje subjekti më 01.08.1991, duke llogaritur ndryshimet në numrin e pjesëtarëve të tyre deri më datë 01.10.1992.

6.2. Për këto arsye e bazuar në nenin 10/2 të ligjit nr. 9948, datë 07.07.2008 “Për shqyrtimin e vlefshmërisë ligjore të krijimit të titujve të pronësisë mbi tokën bujqësore” i ndryshuar, gjykata çmon se paditësi Prefekti i Qarkut Tiranë legjitimohet në ngritjen e kësaj padie, e cila është e bazuar në ligj e në prova dhe si e tille me të drejte është pranuar nga Gjykata e Shkallës së Pare, duke u deklaruar pavlefshmëria e plotë e aktit të marrjes së tokës në pronësi me nr. 258, datë 05.05.1996 në emër të familjes bujqësore të përfaqësuar nga Muharrem Caca.
6.3. Sipas nenit 9 të Ligjit nr. 9948, datë 07.07.2008 “Për shqyrtimin e vlefshmërisë ligjore të krijimit të titujve të pronësisë mbi tokën bujqësore” i ndryshuar, Komisionet vendore dhe Zyrat e Prefektëve, kur gjatë verifikimit të titujve të pronësisë konstatojnë se toka e marrë në kundërshtim me ligjin është tjetërsuar (shitur, dhuruar, këmbyer apo çdo forme tjetër tjetërsimi) duhet të zbatojnë nenin 9 të ligjit  të lartë-përmendur, duke e detyruar personin e që ka fituar tokën në kundërshtim me ligjin, të paguajë në shtet çmimin shtetëror të tokës duke mos prekur vlefshmërinë e kontratave të transferimit të pronësisë tek të tretet.
6.4. Rezulton se: Me kontratën e shitjes nr. 9200 rep., nr. 2038/1 kol, datë 03.12.2012, familja bujqësore me përfaqësues Muharrem Caca i ka shitur blerësve Bardhyl Ceku, Hysen Muceku dhe Altin Muca, në pjesë të barabarta pasurinë e tij me nr. 220/3, e ndodhur në ZK 1549, e regjistruar vol. 5, faqe 20, lloji i pasurisë arë, me sipërfaqe 22.000 m2. Pas lidhjes së këtyre kontratave blerësit kanë aplikuar në ZVRPP Tiranë për regjistrimin e saj me aplikimin nr. 66438, datë 05.12.2012, por nga ana e ZVRPP Tiranë nuk është regjistruar kjo kontratë. Por gjykata konstaton se transferimi i të drejtave të pronësisë nga Muharrem Caca e të tjerë në favor të blerësve është bërë pas fillimit të procedurës së verifikimit të titullit të pronësisë dhe neni 9 i Ligjit nr. 9948, datë 07.07.2008 “Për shqyrtimin e vlefshmërisë ligjore të krijimit të titujve të pronësisë mbi tokën bujqësore” i ndryshuar, nuk ka pasur si qëllim të mbrojë shitësin e pronës por blerësin e saj. Në këto kushte drejt ka vepruar Gjykata e Shkallës së Parë që ka urdhëruar kthimin e tokës në favor të shtetit”.

7. Kundër vendimit të Gjykatës Administrative të Apelit, ka ushtruar rekurs pala e paditur Muharrem Caca, duke parashtruar këto shkaqe:

- Ky vendim i Gjykatës Administrative e Apelit Tiranë nuk është i bazuar në ligj dhe në prova, i pa arsyetuar dhe allogjik.
- Gjykata Administrative e Apelit Tiranë është e detyruar që me vendimin e saj tu jap përgjigje ligjore të gjitha kërkesave të bëra në ankim, si ato për kompetencën lëndore, për të drejtën e parashkrimit fitues, mënyrën e përfitimit të kësaj toke etj. 

- Kërkesa të bëra e të nënvizuara në ankim por që kjo gjykatë apeli jo vetëm nuk u jep zgjidhje por nuk begenis ti marrë fare në analizë e ta arsyetojë të paktën me 2 rreshta në vendimin e saj duke cituar shkurt mbase përse këto kërkesa tona nuk qëndrojnë.
- Lidhur me kompetencën lëndore ne e gremë edhe para Kolegjit Administrativ të Gjykatës së Lartë në këtë rekurs se kjo çështje nuk është kompetencë lëndore e gjykatës administrative për këto arsye:
- Sipas nenit 7 e vijues të ligjit “Për gjykatat administrative dhe Kodit të Procedurës administrative” janë kompetencë gjykimi të gjitha paditë e ngritura nga persona privat e publik kundër një akti administrativ të nxjerrë nga organet e administratës shtetërore e institucionet publike ku cenohen drejtë për drejtë apo tërthorazi interesat e shtetasve por jo kur kërkohet pavlefshmëri e plotë e akteve të pronësisë mbi tokën apo çdo pronësie të paluajtshme.

- Në rastin konkret kompetencë gjykimi e kësaj çështje nga gjykata administrative bëhet vetëm se padia është ngritur nga Prefekti i Qarkut Tiranë.
- Këtë lloj padie ka të drejtë ta ngrejë çdo qytetar që ka interesa të drejtë për drejta apo të tërthorta mbi atë sipërfaqe toke duke kërkuar pavlefshmërinë absolute apo relative të akteve të pronësisë mbi tokën dhe kjo padi e ngritur nga qytetarët do gjykohet nga gjykata e rrethit ndërsa e ngritur nga prefekti do gjykohet nga gjykata administrative.
- Jo vetëm kaq por ne i kemi ngritur edhe të drejtën e pronësisë me anë të parashkrimit fitues sipas nenit 168 të Kodit Civil, pasi Muharrem Caca këtë toke e ka poseduar me akte pronësisë nga data 05.05.1996 deri me datë 03.12.2012 kohë kur e ka shitur pronën me kontratë shit-blerjen para noterit publik, pra 16 vjet e 7 muaj pa u ngacmuar nga asnjë person apo institucion. 

- Nga viti 1996 e deri në vitin 2012 (fundin e këtij viti) paditësi ka bërë investime në këtë pronë për rreth 17 vjet, kush do i rregulloj pasojat e ardhura pas deklarimit të pavlefshmërisë, të paktën gjykata duhet të shprehet në vendimin e saj.
- Toka është shitur me datë 03.12.2012 dhe Muharrem Caca ka marrë dijeni për vendimin e shfuqizimit të akteve të pronësisë së tokës me vendimin nr. 70 datë 4.11.2013 d.m.th. rreth 11 muaj më vonë.
- Gjykata e Apelit shprehet se Muharrem Caca ka pasur dijeni më parë për nisjen e procedurave të verifikimit të titujve të pronësisë por se me ç’provë e dokumente e provon ne nuk e kuptojmë.

- Gjykata Administrative e Apelit Tiranë pa e verifikuar fare mënyrën e blerjes i bie shkurt problemit, duke cituar pa asnjë provë se Muharrem Caca paska pasur dijeni për fillimin e procedurave të ligjshmërisë së titullit ekzekutiv që realisht nuk ka pasur asnjë dijeni para se të thirret e të japë sqarime para Komisionit Vendor të verifikimit të titujve të pronësisë që është i vitit 2013 e shitja në vitin 2012.
- Sipas nenit 4 të ligjës për gjykatat administrative, Muharrem Caca ka qenë i pamundur të dërgoj të gjitha provat në gjykatën administrative të shkallës së parë Tiranë, pasi është njoftuar vetëm për seancën përgatitore e nuk i është dhënë kohë fare të zgjedh avokat e të përfaqësohet me gjykim me një mbrojtje të menjëhershme e të domosdoshme.

- Duke mos i dhënë mundësi objektive gjykata e shkallës së parë një pjesë të provave i ka depozituar së bashku me ankimin e kjo nuk vjen në kundërshtim me nenin 47 të ligjës “Për gjykatat administrative” duke parë dhe datëlindjen e Muharrem Cacës që është një i moshuar 75 vjeçar e mbrojtjen e ka të detyrueshme.
- Që në fillim ne ja kemi bërë të qartë gjykatës së shkallës së parë se ndërgjyqësia nuk është formuar sipas ligjës. Prefekti duhet të padisë dhe të gjithë personat madhorë në kohën e fitimit të pronësisë mbi tokën në familjen bujqësore të përfaqësuar nga Muharrem Caca pasi të gjithë janë bashkëpronarë mbi tokën bujqësore dhe ju hiqet titulli i pronësisë pa u dëgjuar nga gjykata, pra në këtë mënyrë ju shkelet një e drejte themelore kushtetuese. 
II. Vlerësimi i Kolegjit Administrativ
8. Paraprakisht, Kolegji Administrativ i Gjykatës së Lartë (në vijim Kolegji), çmon të nevojshme të theksojë se me ligjin nr. 111/2018 “Për Kadastrën” është shfuqizuar ligji nr. 33/2012, datë 21.3.2012, “Për Regjistrimin e Pasurisë së Paluajtshme”, ndërsa me ligjin nr. 20/2020 “Për Përfundimin e Proceseve Kalimtare të Pronësisë në Republikën e Shqipërisë”, është shfuqizuar Ligji nr. 9948, datë 7.7.2008, “Për shqyrtimin e vlefshmërisë ligjore të krijimit të titujve të pronësisë mbi tokën bujqësore”  dhe, në të tilla rrethana, me vendim të ndërmjetëm, datë 17.10.2022, Kolegji ka bërë kalimin procedural nga “Prefekti i Qarkut Tiranë dhe Zyra Vendore e Regjistrimit të Pasurive të Paluajtshme Tiranë” në “Agjencia e Shtetërore e Kadastrës dhe Agjencia e Shtetërore e Kadastrës, Drejtoria Vendore Tiranë”.
9. Në lidhje me rastin objekt gjykimi, Kolegji nga vlerësimi i shkaqeve të rekursit arrin në përfundimin se rekursi i palës së paditurës Muharrem Caca përmban shkaqe nga ato të parashikuara në nenin 58 të ligjit nr. 49/2012 “Për Gjykatat Administrative dhe Gjykimin e Mosmarrëveshjeve Administrative”, i ndryshuar. Kjo dispozitë, para datës 05.05.2017 parashikonte se “Vendimet e shpallura nga Gjykata Administrative e Apelit dhe gjykata administrative e shkallës së parë mund të ankimohen me rekurs në Kolegjin Administrativ të Gjykatës së Lartë vetëm kur: a) ligji material nuk është respektuar, është interpretuar ose zbatuar keq apo vendimi i dhënë është në kundërshtim me një vendim të Kolegjit Administrativ të Gjykatës së Lartë ose të kolegjeve të bashkuara të Gjykatës së Lartë; b) ka shkelje të rënda të normave procedurale, me pasojë pavlefshmërinë e vendimit apo të procedurës së gjykimit; c) ka shkelje të rënda procedurale, të cilat kanë ndikuar dukshëm në dhënien e vendimit”. Prandaj, vendimi nr. 2882, datë 08.07.2014 i Gjykatës Administrative të Apelit Tiranë duhet të prishet dhe çështja të dërgohet për rishqyrtim po në atë gjykatë, por me tjetër trup gjykues, për zbatimin e drejtë të ligjit material dhe procedural të zbatueshëm, sa i përket ndërgjyqësisë së detyrueshme pasive.
10. Kolegji vlerëson të theksojë se Gjykata Administrative e Apelit dhe Gjykata Administrative e Shkallës së Parë Tiranë kanë gabuar në zbatimin e ligjit procedural pasi konstatohet se nuk kanë kërkuar nga pala paditëse rregullimin dhe formimin e drejtë të ndërgjyqësisë së detyrueshme pasive. Rezulton se në cilësinë e palës së paditur është thirrur në gjykim vetëm kryetari i familjes, ndërkohë që bashkëpronarët e tjerë nuk janë bërë palë në këtë gjykim, ndonëse ai kishte për objekt mbarimin e bashkëpronësisë së tyre. Gjykatat e faktit nuk kanë hetuar nëse ka pasur edhe bashkëpronarë të tjerë, të cilët janë anëtarët e familjes që rezultojnë në certifikatën e përbërjes familjare të datës 01.08.1991. 
11. Bashkëndërgjyqësia e detyrueshme, e cila në çështjen objekt gjykimi rezulton të jetë pasive, është e parashikuar në paragrafit të dytë të nenit 162 të Kodit të Procedurës Civile, i cili parashikon se: “Kur, për shkak të natyrës së marrëdhënieve juridike që janë në konflikt ose për shkak të një dispozite ligjore, efekti i vendimit, që do të jepet, shtrihet në të gjithë bashkëndërgjyqësit, veprimet procedurale që janë kryer prej disa bashkëndërgjyqësve kanë efekt edhe për bashkëndërgjyqësit e tjerë që nuk janë paraqitur në gjykatë ose që nuk kanë kryer ndonjë veprim në afatin e caktuar.” Për rrjedhojë gjykatat më të ulëta kanë vijuar një gjykim në shkelje të normave bazë procedurale që i mundësojnë një pale mbrojtjen e saj, para se të vendoset përfundimisht për një të drejtë të saj.
12. Kolegji vlerëson se Kodi i Procedurës Civile, ka pësuar dy ndryshime ligjore të cilat hynë në fuqi në datë 05.11.2017, të cilat saktësuan më tej rolin e gjykatës në formimin e rregullt të bashkëndërgjyqësisë të detyrueshme në procesin gjyqësor civil dhe administrativ. Së pari u shtua në nenin 161 të Kodit të Procedurës Civile shkronja “ç” me përmbajtje si vijon: “ç) nëse vendimi nuk mund të jepet përveçse kundrejt shumë personave, në rastin e bashkëndërgjyqësisë së detyrueshme, këta të fundit duhet të thirren si të paditur në të njëjtin proces. Gjyqtari, kur konstaton se bashkëndërgjyqësia e detyrueshme në anën e të paditurve është e paplotë, i lë palës paditëse një afat deri në 20 ditë që ta rregullojë atë, sipas shkronjës “c”, të këtij neni, dhe nenit 154/a të këtij Kodi. Në rast se paditësi nuk vepron brenda afatit të mësipërm, gjykata vendos pushimin e gjykimit.” Së dyti u riformulua shkronja “d” e nenit 467 të Kodit të Procedurës Civile me përmbajtje si vijon: “Gjykata e apelit prish vendimin e gjykatës së shkallës së parë, tërësisht ose pjesërisht, sipas kufijve të nenit 121, të këtij Kodi, dhe e dërgon çështjen për rigjykim kur:... d) nuk është formuar drejt bashkëndërgjyqësia, sipas nenit 162, paragrafi i dytë, i këtij Kodi;”
13. Kolegji çmon se bashkëndërgjyqësit bashkëpronarë në këtë rast duhet të konsideroheshin si të detyrueshëm për tu thirrur në gjykim nga pala paditëse, e cila ka pasur detyrimin që t’i thërrasë bashkëpronarët që rezultonin nga AMTP në cilësinë e palës së paditur në gjykim. Nuk mund të ketë disponibilitet maksimal të padisë në rastin kur bashkëndërgjyqësia është e detyrueshme, pasi ligji njeh disponim vetëm në momentin e ngritjes së padisë dhe jo për përcaktimit të ndërgjyqësisë pasive në këto raste. Se kush do të jenë të paditurit e ka vendosur ligji dhe kjo pjesë e procesit gjyqësor nuk mund të disponohet nga pala paditëse në padi. Duke qenë se bashkëndërgjyqësia pasive ishte me të meta, gjykata e shkallës së parë duhej të kërkonte nga paditësi rregullimin e saj, e nëse nuk do të rregullohej ndërgjyqësia pasive e detyrueshme të vendoste pushimin e gjykimit si një gjykim që nuk mund të vijonte. Kjo gjë nuk rezulton të jetë kryer. Nga ana tjetër Gjykata Administrative e Apelit duhej të kishte prishur vendimin e gjykatës së shkallës së parë për këtë shkak, e të orientonte për rregullimin e ndërgjyqësisë, por edhe ajo ka dështuar ta bëjë një gjë të tillë. Për rrjedhojë, në këtë rast Kolegji vlerëson se bashkëndërgjyqësia pasive ka qenë e detyrueshme dhe për rrjedhojë padia e paraqitur ka qenë ab initio me të meta procedurale, pasi pala paditëse duhet të thërriste me cilësinë e palës së paditur të gjithë bashkëpronarët anëtarë të familjes bujqësore. 
14. Marrëdhënia juridike materiale civile apo administrative e cila lidhet me bashkëndërgjyqësi të detyrueshme pasive është e tillë që përjashton çdo mundësi legjitimimi të ndërgjyqësve në proces në pozitat e personit të tretë ndërhyrës dytësor. Secili prej bashkëndërgjyqësve të detyrueshëm duhet të jetë (thirret) palë në mënyrë që të mbrojë të drejtat e tij nën parimin e barazisë së palëve, parim i cili është element thelbësor për respektimin e procesit të rregullt ligjor. (Shih vendimin nr. 788 datë 27.09.2017 të Kolegjit Administrativ të Gjykatës së Lartë.). Në këtë kontekst i bie barra Gjykatës Administrative të Apelit që të vlerësojë rrugën ligjore për rregullimin e kësaj të mete. 
15. Për sa më sipër, Kolegji vlerëson se çështja e ndërgjyqësisë, kur kjo e fundit është e detyrueshme, si në rastin në shqyrtim, pasi rrjedh nga bashkëpronësia është nga ato aspekte që merren në konsideratë edhe kryesisht nga gjykata më e lartë, pasi ka të bëjë me vlefshmërinë e procedurës së gjykimit. Në kushtet kur gjykatat e faktit kanë gabuar në formimin e ndërgjyqësisë duke thirrur në gjykim vetëm kryetarin e familjes pa hetuar dhe pa thirrur anëtarët që rezultojnë sipas certifikatës së datës 01.08.1991, Kolegji vlerëson se proceset e zhvilluara në gjykatat e faktit janë nul dhe për rrjedhojë vendimi i Gjykatës Administrative të Apelit duhet të prishet dhe çështja të kthehet për rishqyrtim në Gjykatën Administrative të Apelit, si gjykata kompetente për shqyrtimin e mosmarrëveshjes objekt gjykimi.
PËR KËTO ARSYE,
Kolegji Administrativ i Gjykatës së Lartë, mbështetur në nenin 63(1)(c) të ligjit nr. 49/2012, datë 03.05.2012 “Për Gjykatat Administrative dhe Gjykimin e Mosmarrëveshjeve Administrative” (i ndryshuar),
V E N D O S I:
Prishjen e vendimit nr. 2882, datë 08.07.2014 të Gjykatës Administrative të Apelit Tiranë dhe dërgimin e çështjes për rigjykim në po atë gjykatë, me tjetër trup gjykuese.
Tiranë, më 17.10.2022
MENDIM I GJYQTARIT TË MBETUR NË PAKICË

Gjyqtare Arbena Ahmeti pranë Kolegjit Administrativ.
1. Mbi shqyrtimin e çështjes administrative nr. 31001-00715-2015 akti, në Gjykatën e Lartë, në dhomë këshillimi datë 17.10.2022, Kolegji Administrativ (në vijim Kolegji) me shumicë ka vendos: “Prishjen e vendimit nr. 2882, datë 08.07.2014 të Gjykatës Administrative të Apelit Tiranë dhe dërgimin e çështjes për rigjykim në po atë gjykatë, me tjetër trup gjykuese.”. Në zbatim të nenit 1 pg 2, nenit 58 dhe nenit 63 (1) germa “a” ose “e” të ligjit me nr.49/2012, i ndryshuar (referuar edhe si LGJA-ja), nenit 307/2 të Kodit të Procedurës Civile si dhe nenit 35(3) të ligjit nr.98/2016 “Për organizimin e pushtetit gjyqësor në Republikën e Shqipërisë”, unë, gjyqtare Arbena Ahmeti, me cilësinë e anëtares të trupës gjykuese jam kundër. Vlerësoj se në këtë çështje duhej të ishte vendos për lënien në fuqi të vendimit të Gjykatës Administrative të Apelit.
-Arsyet e votës kundër në këtë gjykim janë:

Vlerësoj se, ndërgjyqësia në gjykimet administrative që kanë për objekt shqyrtimi, padinë administrative që lidhet me ushtrimin e përgjegjësive të Prefektit (sot kompetenca ligjore që i ka kaluar ASHK-së me ligjin me Nr.20/2022 në raport dhe me ligjin me Nr.118/208)  në bazë të nenit 10 i Ligjit nr. 9948, datë 07.07.2008 “Për shqyrtimin e vlefshmërisë ligjore të krijimit të titujve të pronësisë mbi tokën bujqësore”, ndryshuar me ligjin 58/2012, nuk është bashkëndërgjyqësi e detyrueshme.

Në bazë të fakteve të pranuara prej gjykatave administrative rezulton se, në përfundim të procedimit administrativ, Komisioni Vendor i Verifikimit të Titujve të Pronësisë pranë Prefektit të Qarkut Tiranë, me vendimin nr.70 datë 04.11.2013 ka vendosur shfuqizimin e plotë të Aktit të Marrjes së Tokës në Pronësi të familjes bujqësore përfaqësuar nga z.Muharrem Caca dhe kthimin e sipërfaqes prej 22.000 m2 në pronësi shtet. Gjykimet në të dyja gjykatat administrative të faktit janë zhvilluar në vitin 2014, pra disa vite me parë në kohë se të ndryshonin dispozitat e neneve të Kodit të Procedurës Civile, që referon Kolegji në vendimmarrjen e tij. (shih paragrafin 11 dhe 12 të vendimit)

Vërej se, neni 10 i ligjit 9948/2008 i ndryshuar
 përcakton: “Kur KV -ja, gjatë verifikimit të dokumentacionit dhe të vendimeve përkatëse të komisioneve të  tokës,  vëren  se  krijimi  i  titullit  të  pronësisë  mbi  tokën  është  dhënë  në  kundërshtim  me dispozitat e përcaktuara në nenet 2, 3 e 4 të këtij ligji dhe me vendimet e tij, të marra sipas neneve 8  pikat  2  e  3  dhe  9  pikat  3  dhe  6  të  këtij  ligji,  i  paraqet  gjykatës  së  rrethit  gjyqësor  përkatës  një kërkesë për anulimin e aktit administrativ, Akt i Marrjes së Tokës në Pronësi. Kërkesa  i  paraqitet  subjektit  përkatës  nga  prefekti  i  qarkut  brenda  7  ditëve  nga  data  e njoftimit  të  vendimit  për  paligjshmërinë  e  aktit  të  pronësisë  mbi  tokën  bujqësore.  Objekt  i kërkesës  së  prefektit  është  deklarimi  i  pavlefshmërisë  së  Aktit  të  Marrjes  së  Tokës  në  Pronësi, shfuqizimi  i  tij  dhe  kthimi  i  pronës  në  pronësi  të  shtetit,  kur  ajo  posedohet  ende  nga  mbajtësi  i parë  i  titullit,  si  dhe  ngarkimin  me  detyrimin  financiar,  kur  ky  e  ka  tjetërsuar  apo  i  është shpronësuar për interes publik.3.  Gjykata  shqyrton  kërkesën  e  prefektit  brenda  60  ditëve,  duke  thirrur  në  proces  gjyqësor edhe Avokatin e Shtetit.” Pra, ligji i posaçëm, nr. 9948/2008 i ndryshuar me prioritet zbatimi ndaj rregullave të përgjithshme të KPrC, për sa i përket ndërgjyqësisë në gjykimin administrativ, kërkon në mënyrë të shprehur që në gjykim gjykata të thërrasë Avokatin e Shtetit, përveç kuptohet palës përfituese prej aktit administrativ, i cili kërkohet të deklarohet i pavlefshëm, pasi është disponuar tokë bujqësore, në kundërshtim me ligjin. Pala përfituese prej përmbajtjes së aktit administrativ dhe ligjit me nr.7501/1991 i ndryshuar dhe akteve nënligjore zbatuese të tij, është familja bujqësore, ku të gjithë anëtarët e saj përfaqësohen sipas ligjit (përfaqësim i krijuar me ligj) prej kryefamiljarit, në emër të të cilit dhe nxirret AMTP-ja.

Pra, në asnjë dispozitë ligjore nuk përcaktohet në mënyrë të shprehur dhe urdhëruese/detyruese se në këtë lloj gjykimi administrativ, duhet të thirren të gjithë anëtarët e familjes bujqësore, në cilësinë e palës së paditur. Vlerësoj se nuk jemi përpara situatës që me ligj është krijuar bashkëndërgjyqësi e detyrueshme dhe kjo ndodh, pasi ky lloj gjykimi administrativ nuk duhet të ngatërruar me gjykimin civil. Objekti i gjykimit administrativ në këtë lloj gjykimesh, është natyrës deklarative (Kjo pasi hetimi gjyqësor mbetet i fokusuar ngushtësisht rreth hetimit administrativ sipas përmbajtjes së ligjit me nr.9948/2008 i ndryshuar dhe nuk mund të zgjerohet apo ngushtohet, siç në rastin konkret pala e paditur ka ngritur prapësim për parashkrimin fitues. Ndërkohë në gjykimin civil gjykata nuk ka asnjë kufi për hetimin gjyqësor dhe palët ndërgjyqëse mund të parashtrojnë të gjitha prapësimet e mundshme) dhe pasojat e paligjshmërisë së krijuara prej AMTP-së së nxjerr në kundërshtim me ligjin nuk i rregullon gjykata me disponimin e saj por i ka rregulluar në mënyrë të shprehur ligji. Në të tillë mënyrë vendimmarrja e gjykatës i shtrin efektet tek të gjithë anëtarët e familjes bujqësore për shkak të rregullimit ligjor dhe nuk kushtëzohet prej faktit nëse kanë marrë pjesë apo të  gjithë anëtarët e familjes bujqësore, si palë të paditura në gjykim.

Mendoj se, gjykatat administrative të faktit në këtë lloj gjykimi administrativ kanë detyrë të orientojnë palën paditëse për rregullimin e ndërgjyqësisë, mbi thirrjen në gjykim të të gjithë anëtarëve të familjes bujqësore dhe nëse pala paditëse nuk i thërret gjykata mund t’i thërrasë vet kryesisht në cilësinë e personit të tretë, që të vijnë në gjykim dhe të marrin dijeni. Nëse gjykata administrative pushojnë gjykimin se pala paditëse nuk ka thirrur si palë të paditur të gjithë anëtarët e familjes bujqësore, siç edhe orienton Kolegji në vendimmarrjen e tij, kjo situatë procedurale do të binte në kundërshtim të hapur me qëllimin e ligjit nr.9948/2008 i ndryshuar. 
Por, edhe nëse gjykata nuk ka thirrur kryesisht në cilësinë e personit të tretë në gjykim, anëtarët e familjes bujqësore, kjo situatë vlerësoj nuk përbën shkak sipas germës “c” të nenit 58 të ligjit nr.49/2012 i ndryshuar, pra nuk përbën shkelje të rëndë procedurale, e cila ndikon dukshëm në dhënien e vendimit, pasi siç edhe më lart arsyetoj:

-hetimi gjyqësor në këtë lloj gjykimi administrativ është i përcaktuar dhe lidhet ngushtësisht prej hetimit administrativ, që ka kryer organi administrativ kolegjial, pranë Prefektit dhe prej  përmbajtjes së ligjit me nr.9948/2008 i ndryshuar;

dhe
-ligji ka përcaktuar në mënyrë të shprehur se si rregullohen pasojat e krijuara prej dhënies së tokës bujqësore familjes bujqësore, sipas aktit administrativ, AMTP, që është konstatuar në kundërshtim me ligjin me nr.7501/1991 dhe aktet nënligjore zbatuese të tij.

Ndaj dhe përfundimi që arrin gjykata administrative në dhënien e vendimit, në këtë lloj gjykimi, pra gjykimi i padisë administrative të Prefektit në ushtrim të përgjegjësive administrative sipas nenit 10 të ligjit nr.9948/2008 i ndryshuar, nuk kushtëzohet dhe as lidhet në mënyrë të pazgjidhshme me veprimin procedural të thirrjes apo jo të të gjitha anëtarëve të familjes bujqësore në gjykim, rrjedhimisht as mund të ndikojë dukshëm në të. Gjykata administrative duhet të tregojë kujdes maksimal që të verifikojë në këtë lloj gjykimi, se gjatë procedurës administrative të zhvilluar prej organit publik, janë respektuar të drejtat e palës në procedurës, sipas parimeve të Kodit të Procedurave Administrative, në raport me të drejtat e njohura sipas ligjit me  nr.9948/2008 i ndryshuar dhe që është zhvilluar hetimi administrativ që ligji dhe aktet nënligjore përcaktojnë. Pala në procedurën administrative, në këtë rast është subjekti përfitues i tokës bujqësore, pra familja bujqësore, ku të gjithë anëtarët e saj përfaqësohen sipas ligjit (përfaqësim i krijuar me ligj) prej kryefamiljarit, në emër të të cilit ka dal akti administrativ, pra AMTP-ja.

� “Procedurat për titujt e pronësisë, të krijuar në kundërshtim me ligjin”, ndryshuar me ligjin nr.58/2012, datë 17.5.2012

